謝朱宰賦南園二十韵
作者：陳宓
朝代：宋

paragraphs: 先君昔歸老，手自植六梅。
結亭在人境，尺地陽春回。
豈無林塘勝，可以榭與臺。
自云飽世味，一室足歡咍。
朝詩坐亭上，暮月行徘徊。
旁觀笑不足，獨酌興攸哉。
清風去倏遠，湫隘成鹿埃。
經營五畝地，得此城南隈。
鑿池壽水遶，開堂壺山來。
脩竹翠成幄，低花錦繁堆。
雖無亭舘巧，頗適疎散懷。
盡日避車馬，一逕荒莓苔。
有慚邑大夫，政成此銜杯。
落葉風掃溉，山禽喜毰毸。
哦詩動深谷，草木聲喧豗。
此邦漸惠澤，耆艾到提孩。
獨此小園植，秋芳遲君開。
唯梅最辱愛，有句高崔嵬。
青玉不足報，願公坐中台。
桃李滿天下，綠野追唐裴。